

# ประกาศอธิบดีกรมสรรพากร

# เกี่ยวกับภาษีเงินได้ (ฉบับที่ 382)

เรื่อง กำหนดหลักเกณฑ์ วิธีการ และเงื่อนไขการยกเว้นภาษีเงินได้นิติบุคคล

สำหรับเงินได้ที่ได้จ่ายเป็นค่าจ้างให้แก่ลูกจ้างซึ่งเป็นผู้ประกันตนตามกฎหมายว่าด้วยประกันสังคม

## \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

อาศัยอำนาจตามความในมาตรา 3 และมาตรา 4 แห่งพระราชกฤษฎีกาออกตามความในประมวลรัษฎากร ว่าด้วยการยกเว้นรัษฎากร (ฉบับที่ 708) พ.ศ. 2563 อธิบดีกรมสรรพากรกำหนดหลักเกณฑ์ วิธีการ และเงื่อนไขเพื่อการยกเว้นภาษีเงินได้นิติบุคคล สำหรับเงินได้ที่ได้จ่ายเป็นค่าจ้างให้แก่ลูกจ้างซึ่งเป็นผู้ประกันตนตามกฎหมายว่าด้วยประกันสังคม ดังต่อไปนี้

ข้อ 1 บริษัทหรือห้างหุ้นส่วนนิติบุคคลจะนำรายจ่ายที่ได้จ่ายไปเพื่อเป็นค่าจ้างให้แก่ลูกจ้าง   
ไปใช้สิทธิยกเว้นภาษีเงินได้ตามพระราชกฤษฎีกาออกตามความในประมวลรัษฎากร ว่าด้วยการยกเว้นรัษฎากร (ฉบับที่ 708) พ.ศ. ๒๕๖3 ต้องเป็นไปตามหลักเกณฑ์ วิธีการ และเงื่อนไข ดังต่อไปนี้

(1) ต้องเป็นการจ่ายค่าจ้างให้แก่ลูกจ้างตามสัญญาจ้างแรงงาน โดยลูกจ้างนั้น  
ต้องได้รับค่าจ้างไม่เกินหนึ่งหมื่นห้าพันบาทต่อเดือน

(2) ต้องเป็นการจ่ายค่าจ้างให้แก่ลูกจ้างที่เป็นผู้ประกันตนตามมาตรา ๓๓ แห่งพระราชบัญญัติประกันสังคม พ.ศ. ๒๕๓๓ ซึ่งแก้ไขเพิ่มเติมโดยพระราชบัญญัติประกันสังคม (ฉบับที่ ๒) พ.ศ. ๒๕๓๗

(3) ต้องมีจำนวนลูกจ้างที่เป็นผู้ประกันตนตามมาตรา ๓๓ แห่งพระราชบัญญัติประกันสังคม พ.ศ. ๒๕๓๓ ซึ่งแก้ไขเพิ่มเติมโดยพระราชบัญญัติประกันสังคม (ฉบับที่ ๒) พ.ศ. ๒๕๓๗ ณ วันสุดท้ายของเดือนเมษายน พ.ศ. 2563 เดือนพฤษภาคม พ.ศ. 2563 เดือนมิถุนายน พ.ศ. 2563 และเดือนกรกฎาคม พ.ศ. 2563 แล้วแต่กรณี ไม่น้อยกว่าจำนวนลูกจ้าง ณ วันสุดท้ายของเดือนมีนาคม พ.ศ. 2563

ความในวรรคหนึ่งไม่ใช้บังคับกับกรณีลูกจ้างเกษียณอายุตามสัญญาจ้างแรงงานที่เป็นลายลักษณ์อักษร ทุพพลภาพตามกฎหมายว่าด้วยประกันสังคม หรือตาย

/ ข้อ 2 ...

ข้อ 2 บริษัทหรือห้างหุ้นส่วนนิติบุคคลที่ใช้สิทธิยกเว้นภาษีเงินได้นิติบุคคลตามข้อ 1 ต้องแจ้งข้อมูลเกี่ยวกับการจ่ายค่าจ้างที่จะนำมาใช้สิทธิยกเว้นภาษีเงินได้ตามพระราชกฤษฎีกาออกตาม  
ความในประมวลรัษฎากร ว่าด้วยการยกเว้นรัษฎากร (ฉบับที่ 708) พ.ศ. ๒๕๖3 ตามรายงานแสดงรายละเอียดการจ้างแรงงาน รายจ่ายค่าจ้างแรงงานและจำนวนการจ้างแรงงาน ผ่านระบบเครือข่ายอินเทอร์เน็ตทางเว็บไซต์ของกรมสรรพากร http://www.rd.go.th ภายใน 150 วันนับแต่วันสุดท้ายของรอบระยะเวลาบัญชี

การแจ้งข้อมูลตามวรรคหนึ่งสำหรับรอบระยะเวลาบัญชีที่มีวันสุดท้ายของรอบระยะเวลาบัญชีสิ้นสุดก่อนหรือในวันที่ ๓0 เมษายน พ.ศ. ๒๕๖3 ให้แจ้งข้อมูลภายในวันที่ ๓0 กันยายน พ.ศ. ๒๕๖3

ประกาศ ณ วันที่ 20 สิงหาคม พ.ศ. 2563

เอกนิติ นิติทัณฑ์ประภาศ

(นายเอกนิติ นิติทัณฑ์ประภาศ)

อธิบดีกรมสรรพากร